
Siguranța cetățeanului, prioritate permanentă a Poliției Bihorene. 
Marți, 30 ianuarie a.c., începând cu ora 12.00, în Sala de Ceremonii a Inspectoratului de Poliție Județean Bihor a avut loc activitatea de evaluare a activității desfășurată de polițiștii bihoreni în anul 2017.

În cursul anului 2017, Poliţia Bihoreană a fost un factor de securitate şi stabilitate, având o contribuţie semnificativă la scăderea și menţinerea sub control a fenomenului infracţional, la asigurarea desfăşurării în condiţii optime de siguranță a vieții comunității.
La evaluarea activităților desfășurate de Poliția Bihoreană în anul 2017 au participat, alături de polițiști din cadrul tuturor structurilor și subunităților inspectoratului, reprezentanți ai autorităților locale, structurilor M.A.I. cu atribuții în domeniul ordinii și siguranței publice, ai parchetelor, instanțelor de judecată și ai altor instituții cu care Poliția colaborează în îndeplinirea activităților specifice (anexăm foto).
Au fost prezentaţi, punctual, principalii indicatori de evaluare a performanței și activitățile desfășurate de polițiștii bihoreni pe parcursul anului 2017.
Indicatorii statistici ai Inspectoratului de Poliție Județean Bihor relevă, pentru anul 2017, scăderea infracționalității sesizate cu 1%, menţinându-se astfel trendul descendent înregistrat în ultimii șase ani. Infracționalitatea în școli și în proximitatea acestora a scăzut cu 27%. Au fost identificați în procent de 100% autorii infracțiunilor de mare violență (omor, tentativă de omor, vătămări corporale grave). Infracționalitatea în domeniul arme, materii explozive și substanțe periculoase a scăzut cu 8%.

În cursul anului 2017 a scăzut infracţionalitatea stradală sesizată în mediul urban cu 4,15%. De asemenea, infracționalitatea sesizată în mediul rural a scăzut cu 3,19%, Infracționalitatea judiciară sesizată în mediul rural a scăzut cu 4,7%, furturile din locuințe comise în mediul rural au scăzut cu 2,18%, iar cele din societăți comerciale comise în mediul rural au scăzut cu 8,78%. Se constată o evoluție generală multianuală relativ constantă. 
Dispozitivul de siguranță a fost adaptat în funcție de evoluția situației operative, fiind organizate patrule în zonele cu risc criminogen, corelate cu intervalele orare de comitere a faptelor. Structurile de ordine publică au organizat 29 de razii și 861 de acțiuni cu efective sporite, în urma cărora au aplicat 31.158 de sancțiuni contravenționale, cu amenzi în valoare de 10.975.840 lei.

Efectivele poliției de ordine publică au constatat 1.699 infracțiuni, din care 1.544 în flagrant și au aplicat 30.060 de sancțiuni contravenționale.
Media zilnică a fost de 92 de patrule, din care 26 mixte (împreună cu jandarmi, polițiști locali, polițiști de frontieră).

Patrulele de ordine publică au intervenit la 13.337 de apeluri semnalate prin intermediul S.N.U.A.U. 112, din care 7.175 în mediul urban și 6.162 în mediul rural. De asemenea, în cursul anului 2017, polițiștii de ordine publică au intervenit la 1.823 de solicitări ale cetățenilor, altele decât cele semnalate prin SNUAU 112.
În ce privește timpii de intervenție, în 49,9% din cazuri s-a intervenit în mai puțin de 10 minute. Media a fost de 60 de apeluri pe zi, respectiv o intervenție la 24 de minute.
Au fost constatate 269 de infracțiuni silvice, fiind aplicate 532 de sancțiuni contravenționale, cu amenzi în valoare de 1.128.090 lei și au fost confiscați 1.333,41 de metri cubi de material lemnos, în valoare de 239.960 lei.

Infracționalitatea contra persoanei înregistrează, de asemenea, scăderi pentru al cincilea an consecutiv, respectiv o scădere de 3,8%, înregistrându-se o scădere semnificativă în cazul infracțiunilor de tâlhărie, care au scăzut cu 18%. În ce privește infracțiunile contra vieții, în cursul anului 2017 nu s-a înregistrat niciun caz de lovituri cauzatoare de moarte, tentativele de omor au scăzut cu 15,4 % și s-au înregistrat șase infracțiuni de omor, similar anului 2016. Toate faptele de mare violență sesizate în 2017 au fost soluționate prin identificarea autorilor. 
Polițiștii de investigare a criminalității economice au acționat pentru combaterea faptelor ilegale grave din economie, obiectivul prioritar de acţiune fiind menţinerea unui climat de legalitate în sfera afacerilor, în vederea consolidării unui mediu de afaceri stabil şi predictibil, capabil a asigura buna funcţionare a economiei româneşti.

Poliţiştii Serviciului de Investigare a Criminalității Economice au recuperat prejudicii în sumă de 3.107.880 lei și au pus în aplicare măsuri asiguratorii în valoare de 28.909.536 lei. 
În urma acțiunilor și verificărilor efectuate, polițiștii de investigare a criminalităţii economice au aplicat 274 de sancțiuni contravenționale în valoare totală de 813.200 lei, dispunând confiscarea de mărfuri în valoare totală de 221.400 lei (produse agroalimentare, legume-fructe, țigarete, tutun, alcool, etc), respectiv a 611.240 ţigarete marcate necorespunzător (30.562 pachete de ţigarete) şi a 1.059,85 kg. de tutun pentru fumat.
În anul 2017 a scăzut infracționalitatea economică de la 625 (2016) la 515 infracțiuni economice constatate și a crescut numărul persoanelor cercetate pentru infracțiuni economice de la 359 (2016) la 394, numărul dosarelor complexe soluționate rămânând constant (22 dosare), iar numărul persoanelor cercetate pentru evaziune fiscală a crescut cu 32, 2%.
Activităţile desfăşurate de poliţiştii rutieri în 2017 au avut ca scop combaterea principalelor cauze generatoare de accidente, creşterea disciplinei în traficul rutier, îmbunătăţirea fluenţei şi siguranţei acestuia, ţinând cont de multiplicarea factorilor de risc care sporesc pericolul producerii accidentelor rutiere şi de valorile  ridicate de trafic auto şi pietonal.

Au fost identificați toţi conducătorii auto care au părăsit locul faptei. 
În anul 2017 se înregistrează o scădere a numărului de accidente rutiere grave cu 14,43% (de la 201 la 172), o scădere a numărului de persoane decedate cu 28,9% (de la 45 la 32) şi o scădere cu 7,03% a numărului persoanelor rănite grav (de la 185 la 172) în urma accidentelor rutiere. 
Structurile de poliție rutieră au soluționat 1.254 de dosare penale. De asemenea, au fost dispuse măsuri preventive față de 44 de persoane. Din cele 44 de persoane reținute, s-a dispus arestarea preventivă față de 8 persoane și măsura controlului judiciar față de alte 5 persoane.

A existat o evidentă corespondenţă între principalele cauze generatoare de accidente şi sancţiunile aplicate pentru încălcările de gen ale regulilor rutiere. Astfel, pe drumurile ce tranzitează judeţul Bihor principalele cauze care au stat la baza producerii accidentelor rutiere au fost viteza neadaptată sau excesivă, neacordarea priorității de trecere pietonilor și vehiculelor, indisciplina pietonilor și bicicliștilor.

În cursul anului 2017, poliţiştii rutieri bihoreni au aplicat 46.505 de sancțiuni contravenționale, din care 22.196 pentru depășirea limitelor legale de viteză și 5.744 pentru indisciplina pietonilor și bicicliștilor şi au reţinut în vederea suspendării dreptului de a conduce autovehicule pe drumurile publice 3.267 de permise de conducere reținute (625 pentru depășirea cu peste 50km/h a vitezei legale, 807 pentru neacordarea de prioritate pietonilor și vehiculelor, 371 pentru conducere sub influența alcoolului). De asemenea, au fost retrase 1.296 de certificate de înmatriculare a vehiculelor. 

Au fost identificați 49 de conducători auto care au părăsit locul faptei în cazul accidentelor cu victime (100%).
În cursul anului 2017 au fost desfășurate 27 de acțiuni în oglindă cu poliţia din judeţul Hajdu-Bihar, Ungaria, pentru diminuarea riscului rutier în zona de frontieră a celor două state și prevenirea victimizării cetățenilor prin accidente rutiere.
Asigurarea climatului de normalitate civică, de ordine şi siguranţă publică pentru cetăţenii județului Bihor în ceea ce privește prevenirea și combaterea încălcărilor prevederilor legale în materie de arme, explozivi și substanțe periculoase reprezintă obiectiv prioritar al activităţii Inspectoratului de Poliție Județean Bihor.

În urma acțiunilor desfășurate pe domeniul arme, explozivi şi substanţe periculoase, au fost aplicate 45 de sancțiuni contravenționale, cu amenzi în valoare de 37.307 lei. Totodată, au fost confiscate 142 de arme, 9.500 de elemente de muniție, 70 de kg. de articole pirotehnice, 14.000 de kg deșeuri periculoase, 7 kg. de mercur, fiind indisponibilizat un autovehicul. 

Polițiștii de la Serviciul Arme, Substanțe Explozive și Periculoase au efectuat 103 acțiuni și controale și au constatat 97 de infracțiuni (96 în 2016), din care 33 la regimul armelor și munițiilor, 27 de infracțiuni de braconaj, 21 la regimul materiilor explozive, 3 infracțiuni privind deșeurile periculoase, 9 privind protecția mediului, 4 infracțiuni la Codul Vamal, în cadrul cărora au fost cercetate 63 de persoane, iar 22 de persoane au fost trimise în judecată pentru comiterea a 36 de infracțiuni. De asemenea, au fost luate măsuri preventive de reținere pentru 24 de ore față de două persoane.

În cursul anului 2017 au fost executate 240 de mandate și sentințe penale, din care 33 de mandate europene de arestare, emise de autoritățile străine.

Serviciul Criminalistic își aduce contribuția la identificarea autorilor de infracţiuni prin utilizarea tehnicii și mijloacelor criminalistice. Se evidenţiază dezvoltarea în plan calitativ a modului de abordare a activităţii de cercetare a locului faptei, a expertizelor sau constatărilor criminalistice, implementarea și verificarea în bazele de date criminalistice, atât prin căutarea şi ridicarea tuturor categoriilor de urme, cât și prin identificarea autorilor în bazele de date și prin expertize.
A fost efectuată cercetarea la fața locului la 4.517 de evenimente, ridicându-se 1.397 de urme papilare și biologice. Prin sistemul AFIS au fost identificați 197 de autori, în 221 de dosare penale. Au fost efectuate 294 de expertize și constatări criminalistice, stabilindu-se vinovăția a 111 persoane.
În ce priveşte activitatea Serviciului de Cazier Judiciar, Statistică și Evidență Operativă, în cursul anului 2017, prin aplicaţia Rocris au fost eliberate cu 4,63 % mai multe documente (86.567 în 2017), din care cu 7,14% mai multe certificate de cazier judiciar la ghişeu (76.283 în 2017). 

Referitor la activitatea derulată de poliţiştii Compartimentului de Analiză şi Prevenire a Criminalităţii, scopul activităților derulate de acest compartiment specializat constă în diminuarea potențialului criminogen, a cauzelor și condițiilor care generează sau favorizează infracționalitatea precum și informarea populaţiei cu privire la măsurile antivictimale care trebuie respectate pentru prevenirea fenomenul infracţional.

În cursul anului 2017, polițiștii Compartimentului de Analiză și Prevenire a Criminalității au desfășurat 294 de activități preventive în unitățile de învățământ din județul Bihor și au încheiat 26 de protocoale de colaborare cu alte instituții sau organizații nonguvernamentale. Totodată, polițiștii de prevenire bihoreni au desfășurat 16 ample proiecte menite să reducă numărul de infacțiuni și riscul de victimizare, pentru asigurarea unui climat de siguranță publică, în cadrul cărora au fost desfășurate peste 500 de activități cu caracter preventiv. Totodată, polițiștii de prevenire bihoreni au desfășurat activități cu caracter preventiv în 44 de comunități rurale din județul Bihor. De asemenea, au fost realizate 7.000 de materiale cu caracter informativ – preventiv, care au fost distribuite în cadrul acțiunilor preventive desfășurate.
Delincvența juvenilă și victimizarea minorilor reprezintă preocupări majore și constante, acest domeniu constituind prioritate națională de prevenire în scopul reducerii riscului de victimizare și de implicare în activități infracționale.  

În cursul anului 2017, luptătorii Serviciului pentru Acțiuni Speciale au participat la 972 de misiuni cu grad ridicat de periculozitate, organizate independent sau în cooperare cu alte formaţiuni operative, au participat la razii, activități de menținere a ordinii publice, percheziţii şi acțiuni de prindere în flagrant. De asemenea, polițiștii Serviciului pentru Acțiuni Speciale au asigurat pregătirea tactică a 831 de polițiști bihoreni, în cadrul a 39 de sesiuni de instruire.
În cursul anului 2017, 107 cadre au încetat raporturile de serviciu și au fost încadrați 74 de polițiști. Au fost reabilitate/consolidate 15 sedii de unităţi de poliţie.
Pentru anul 2018, creșterea siguranței cetățeanului se menține ca fiind obiectivul principal al polițiștilor bihoreni. Printre cele mai importante obiective pentru anul în curs, se numărăr consolidarea politicilor concrete și coerente în domeniul prevenirii și combaterii infracțiunilor contra persoanei și a patrimoniului, consolidarea acțiunii integrate cu toate structurile competente in combaterea criminalității fiscale și asigurarea unui grad ridicat de recuperare a prejudiciilor în cauzele privind infracțiuni fiscale sau economico-financiare, dezvoltarea unor mecanisme eficiente de identificare a fenomenelor de corupție și participare activă la combaterea acestora. De asemenea, vor fi intensificate activitățile pentru localizarea și prinderea persoanelor urmărite, se va acționa în continuare pentru creșterea gradului de siguranță în domeniul rutier. Un alt deziderat al anului în curs îl reprezintă îmbunatățirea nivelului de pregătire profesională a polițiștilor, cu accent pe pregătirea practică, precum și consolidarea eticii profesionale a personalului.
Polițiștii bihoreni vor acționa în continuare pentru asigurarea de standarde ridicate în serviciul de ordine și siguranță publică, prin creșterea mobilității structurilor, în vederea asigurării unei reacții rapide și eficiente. Alte obiective pentru anul 2018 sunt accesarea fondurilor nerambursabile, pentru întărirea capacității operaționale a poliției bihorene, creșterea cantitativă și calitativă a implementărilor în bazele de date ale Poliției Române în vederea simplificării activității polițistului, transparență în comunicarea publică și relația cu mass-media, implementarea de campanii pentru reducerea riscului de victimizare a populației și a prevenirii comiterii de infracțiuni, precum și intensificarea parteneriatului cu autoritățile locale în vederea creșterii siguranței cetățeanului.
LINK FOTO SEDINTA DE EVALUARE A ACTIVITATII INSPECTORATULUI DE POLITIE JUDETEAN BIHOR IN ANUL 2017:

http://fastupload.rol.ro/c449a98e8e9a2c3373e73a8a74475127.html

